CELEX: 32006D0288
Language: et
Date: 2006-03-30 00:00:00
Title: 2006/288/EÜ: Komisjoni otsus,  30. märts 2006 , millega asutatakse Euroopa väärtpaberiturgude ekspertrühm, kes annab õiguslikke ja majanduslikke nõuandeid väärtpabereid käsitlevate ELi direktiivide kohaldamise kohta

19.4.2006   
            
            
               ET
            
            
               Euroopa Liidu Teataja
            
            
               L 106/14
            
         
      KOMISJONI OTSUS,
   30. märts 2006,
   millega asutatakse Euroopa väärtpaberiturgude ekspertrühm, kes annab õiguslikke ja majanduslikke nõuandeid väärtpabereid käsitlevate ELi direktiivide kohaldamise kohta
   (2006/288/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   ning arvestades järgmist:
   
               (1)
            
            
               Täielikult integreeritud ja tõhusad finantsturud on kaasaegse majanduse toimimises olulise tähtsusega. Finantsteenuste ühisturu väljaarendamisel on seega oluline osa Lissaboni strateegia raames toimuvas majanduse ümberkorraldamises ja see on vajalik ELi konkurentsivõime tõstmiseks maailmas.
            
         
               (2)
            
            
               Valges raamatus finantsteenuste poliitika kohta ajavahemikul 2005–2010 (edaspidi “valge raamat”) (1) esitatakse Euroopa Komisjoni finantsteenuste poliitika prioriteedid aastani 2010. Üks komisjoni finantsteenuste poliitika prioriteetidest on kehtivate õigusaktide rakendamine, nende täitmise tagamine ja pidev hindamine ning edasiste algatuste puhul parema õigusloome tegevuskava täpne järgimine.
            
         
               (3)
            
            
               Valges raamatus määratletakse mitmed praktilised meetmed ühenduse õiguse kohaldamise paremaks mõistmiseks ja turgudele vajaliku õigusaktide ühtsuse tagamiseks, mis vastab komisjoni parema õigusloome tegevuskavale. Arvestades, et esimesena kontrollitakse õigusaktide ühtsust väärtpaberite valdkonnas, on otsustatud asutada väärtpaberiturgudel osalejate ja muude selle ala asjatundjate rühm, kes aitaks komisjonil analüüsida selle valdkonna peamiseid probleeme. See eeldab kindlasti ühenduse õiguse ülevõtmise ja kohaldamise uurimist riiklikul tasandil, et saada parem ülevaade ühenduse õiguse tegelikust kohaldamisest ja tagada õigusaktide ühtsus piiriüleste investeerimisteenuste ja väärtpaberiturgude jaoks vajalikul tasemel.
            
         
               (4)
            
            
               Komisjon leiab, et lisaks turul osalejate nõuannetele väärtpabereid käsitlevate ELi direktiivide õigusliku hinnanguga seotud küsimustes on vajalik ka ekspertrühma analüüs väärtpabereid käsitlevate ELi direktiivide majandusliku mõju ja nende tegeliku rakendamise ja kohaldamise kohta liikmesriikides. Seetõttu aitab ekspertrühm komisjonil ette valmistada aruanded Euroopa Parlamendi ja nõukogu 21. aprilli 2004. aasta direktiivi 2004/39/EÜ (mis käsitleb finantsinstrumentide turgusid ning millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tühistatakse nõukogu direktiiv 93/22/EMÜ), (2) Euroopa Parlamendi ja nõukogu 4. novembri 2003. aasta direktiivi 2003/71/EÜ (mis käsitleb väärtpaberite üldsusele pakkumisel või kauplemisele lubamisel avaldatavat prospekti ja millega muudetakse direktiivi 2001/34/EÜ), (3) Euroopa Parlamendi ja nõukogu 28. jaanuari 2003. aasta direktiivi 2003/6/EÜ (siseringitehingute ja turuga manipuleerimise (turu kuritarvitamise) kohta) (4) ning Euroopa Parlamendi ja nõukogu 15. detsembri 2004. aasta direktiivi 2004/109/EÜ (mis käsitleb läbipaistvuse nõuete ühtlustamist seoses teabega, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele, ja millega muudetakse direktiivi 2001/34/EÜ) (5) sätete kohaldamise kohta. Ekspertrühm annab komisjoni soovi korral ka tehnilist nõu ELi väärtpaberiturgudel sellistes aktuaalsetes küsimustes nagu krediidireitingu agentuurid ja finantsanalüütikud.
            
         
               (5)
            
            
               Ekspertrühm peaks koosnema isikutest, kes on pädevad õigusküsimustes või kellel on otsese äritegevuse kogemus rühma pädevusse kuuluvas valdkonnas. Nähakse ette sätted teiste ekspertrühmade või tarbijate/investorite ühenduste asjatundjate või vaatlejate osalemiseks.
            
         
               (6)
            
            
               Käesoleva otsusega viib komisjon ellu endale valges raamatus võetud kohustuse asutada ekspertrühm ja määratleb selle koosseisu määramise menetluse ning töökorra.
            
         
               (7)
            
            
               Ekspertrühma tegevuse kestus peab olema piiritletud ja seepärast algab selle töö 2006. aastal ja jätkub kuni 2009. aastani, kui komisjon ei otsusta ekspertrühma volitusi pikendada,
            
         ON VASTU VÕTNUD JÄRGMISE OTSUSE:
   Artikkel 1
   Komisjon moodustab Euroopa väärtpaberiturgude ekspertrühma (edaspidi “rühm”).
   Artikkel 2
   Ülesanne
   Rühm
   
               —
            
            
               annab komisjonile nõu, et ta saaks analüüsida ELi õigusraamistiku ühtsust ja vajaduse korral selle ülevõtmist riiklikesse õigusaktidesse, kontrollides väärtpabereid käsitlevate ELi direktiivide valdkondlikku ühtsust ja uurides, kas asjaomastes õigusaktides esineb väärtpaberiturgudel osalejate ning väärtpaberiturgude kasutajate seisukohast õiguskindlusetust, mis takistab nende turgude toimimist,
            
         
               —
            
            
               aitab komisjonil ette valmistada aruanded direktiivi 2004/39/EÜ, direktiivi 2003/71/EÜ, direktiivi 2004/109/EÜ ja direktiivi 2003/6/EÜ sätete kohaldamise kohta. Nõuandetegevuse osana peab rühm analüüsima ka nimetatud direktiivide majanduslikku mõju,
            
         
               —
            
            
               annab komisjoni soovi korral tehnilist nõu ELi väärtpaberiturgudel aktuaalsetes küsimustes, nagu krediidireitingu agentuurid ja finantsanalüütikud. Krediidireitingu agentuuride puhul kavatseb komisjon hinnata turuosaliste arvamusi, eriti kompleksseid finantsinstrumente ostvate osalejate arvamusi, küsides rühmalt nõu konkreetsetes küsimustes, mis on seotud krediidireitingu agentuuride toimimisega. Finantsanalüütikute puhul võidakse rühmalt küsida, kas kehtivad õiguslikud nõuded on piisavad.
            
         Rühm annab korrapäraselt komisjonile aru, tehes kokkuvõtte oma analüüsitulemustest ja nõuannetest. Rühma nõuanded ei ole komisjoni jaoks siduvad ega piira tema õigust kasutada oma muude ekspertrühmade nõuandeid väärtpaberiturgudega seotud küsimustes, mis kuuluvad rühma pädevusse. Rühm kooskõlastab piisaval määral oma tegevuse komisjoni juures tegutsevate teiste asjaomaste ekspertrühmadega, et vältida töö kattumist.
   Artikkel 3
   Koosseis ja liikmete nimetamine
   1.   Töörühm koosneb maksimaalselt 20 liikmest.
   2.   Komisjon nimetab rühma liikmed konkursikutsetele esitatud avalduste põhjal oma ala parimate asjatundjate hulgast, kellel on praktilised kogemused äri, teaduse ja kodanikuühiskonna valdkonnas, sealhulgas tarbijate ja investorite esindajad, ning kes osalevad investeerimisteenuste pakkumises ja väärtpaberisektori töös.
   3.   Komisjon hindab konkursikutsetele vastanud asjatundjate sobivust allpool esitatud kriteeriumitest lähtuvalt:
   
               —
            
            
               tõendatud erialane pädevus ja hiljutine praktiline kogemus, k.a Euroopa või rahvusvahelisel tasandil, investeerimisteenuste ja väärtpaberisektoriga seotud valdkondades ning/või teadmised väärtpabereid käsitlevate ELi direktiivide mõju kohta neile valdkondadele,
            
         
               —
            
            
               asjatundja võime kujundada äri- ja akadeemiliste ringkondade ning kodanikuühiskonna arvamust küsimustes, mis kuuluvad rühma pädevusse,
            
         
               —
            
            
               konkursikutsele esitatud avaldusele peab olema lisatud materjal, millest nähtub, et kandidaat vastab eespool nimetatud tingimustele,
            
         
               —
            
            
               asjatundjad peaksid samuti valdama rahandusvaldkonnas üldkasutatavat keelt tasemel, mis võimaldaks neil osa võtta aruteludest ning koostada aruannete eelnõusid.
            
         4.   Asjatundjate valimisel lähtub komisjon ka sellest, et kõik väärtpaberisektori olulisemad teenused ja tooted oleksid esindatud.
   Lisaks kindlustab komisjon konkursikutsele laekunud vastuste põhjal, et ekspertrühma asjatundjad, kellel on ELi ja liikmesriikide erinevate turgude kohta vahetud teadmised, esindavad võimalikult laia geograafilist ala.
   5.   Kohaldatakse järgmisi sätteid:
   
               —
            
            
               liikmed nimetatakse ametisse isikuliselt, välistades võimaluse kasutada rühma töös asendusliikmeid, ja neilt nõutakse komisjoni nõustamist kutsealastest sidemetest ning muudest välistest juhistest sõltumatult,
            
         
               —
            
            
               liikmete ametiaeg on kaks aastat ja seda on võimalik pikendada,
            
         
               —
            
            
               liikmetelt eeldatakse aktiivset osavõttu rühma koosolekutest ja vähemalt ühe artikli 4 lõikes 2 nimetatud alamrühma tööst,
            
         
               —
            
            
               liikmed, kes ei suuda enam tõhusalt osaleda töörühma aruteludes, kes lahkuvad ametist või kes ei järgi käesoleva artikli või Euroopa Ühenduse asutamislepingu artikli 287 tingimusi, võib ülejäänud ametiajaks asendada,
            
         
               —
            
            
               komisjoni nimetatud liikmete nimed avaldatakse siseturu ja teenuste peadirektoraadi veebisaidil. Liikmete nimede kogumisel, töötlemisel ja avaldamisel lähtutakse Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (6)
               
            
         Artikkel 4
   Töökord
   1.   Komisjon korraldab rühma koosolekuid ja on nendel eesistujaks. Rühm koguneb neli korda aastas rühma täiskogu istungile ja mitu korda alamrühma(de) koosolekuteks.
   2.   Komisjon võib luua konkreetsete küsimustega tegelemiseks ühe või mitu alamrühma ja määrata nende volitused; sellised alamrühmad saadetakse laiali kohe, kui nad on oma eesmärgi täitnud.
   3.   Komisjon esitab igaks kalendriaastaks tööprogrammi. Programm määrab rühma või tema alamrühma aruteluteemad ja ajakava aruannete eelnõude arutamiseks rühma täiskogu istungil. Rühma nõuanded ja analüüsid võimaldavad komisjonil viia läbi vajalikke hindamisi.
   4.   Komisjon võib paluda teisi asjatundjaid või vaatlejaid, kes on pädevad päevakorras olevas küsimuses, võtta osa rühma või alamrühmade tööst, kui see on kasulik või vajalik. Käesolevat sätet võib kasutada selleks, et kutsuda asjatundjaid teistest komisjoni ekspertrühmadest või vaatleja(id) ühendustest, mis esindavad tarbijaid ja investoreid.
   5.   Asjatundja või vaatleja ei või avaldada rühma või alamrühma töös osalemisel saadud teavet, mille on komisjon liigitanud konfidentsiaalseks.
   6.   Rühm ja tema alamrühmad kohtuvad tavapäraselt komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused.
   7.   Rühm kinnitab oma töökorra komisjoni esitatud eelnõu põhjal.
   8.   Komisjon avaldab siseturu ja teenuste peadirektoraadi veebisaidil asjaomase dokumendi algkeeles rühma kokkuvõtted ja aruanded, samuti rühma või tema alamrühma(de) koosolekute kokkuvõtted.
   Artikkel 5
   Koosolekutega seotud kulud
   1.   Komisjon hüvitab rühma tööga seotud sõidu- ja elamiskulud liikmetele komisjonis kehtiva korra alusel. Ülesannete täitmise eest liikmeid ei tasustata.
   2.   Koosolekutega seotud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud asjaomasele osakonnale.
   Artikkel 6
   Jõustumine
   Käesolev otsus jõustub Euroopa Liidu Teatajas avaldamise päeval. Seda kohaldatakse kuni 2009. aasta lõpuni, kui komisjon ei otsusta enne seda tähtaega rühma ja loodud alamrühmade volitusi pikendada.
   
      Brüssel, 30. märts 2006
      
         
            Komisjoni nimel
         
         
            komisjoni liige
         
         Charlie McCREEVY
         
      
   
   
      (1)  Valge raamat finantsteenuste poliitika kohta (2005–2010), KOM(2005) 629 (lõplik), 1.12.2005.
   
      (2)  ELT L 145, 30.4.2004, lk 1.
   
      (3)  ELT L 345, 31.12.2003, lk 64.
   
      (4)  ELT L 96, 12.4.2003, lk 16.
   
      (5)  ELT L 390, 31.12.2004, lk 38.
   
      (6)  EÜT L 8, 12.1.2001, lk 1.